“หุ้นถ่านหิน” แรงไม่หยุด! โบรกแนะ “เก็งกำไร” BANPU ชูเป้า 15 บ.
“หุ้นถ่านหิน” ทะยานต่อ ฟากโบรกแนะ “เก็งกำไร” BANPU ราคาเป้า 15 บ. มองระยะสั้นรับปัจจัยบวกจากความต้องการใช้เชื้อเพลิงที่เพิ่มขึ้น
“หุ้นถ่านหิน” ทะยานต่อ ฟากโบรกแนะ “เก็งกำไร” BANPU ราคาเป้า 15 บ. มองระยะสั้นรับปัจจัยบวกจากความต้องการใช้เชื้อเพลิงที่เพิ่มขึ้น
6 ก.ย. 2564

ผู้สื่อข่าวรายงานว่า ณ เวลา 10.00 น. ราคาหุ้น บริษัท บ้านปู จำกัด (มหาชน) หรือ BANPU อยู่ที่ระดับ 12 บาท บวก 0.60 บาท หรือ 5.26% สูงสุดที่ระดับ 12 บาท ต่ำสุดที่ระดับ 11 บาท ด้วยมูลค่าการซื้อขาย 331.08 ล้านบาท
ด้าน ราคาหุ้น บริษัท ลานนารีซอร์สเซส จำกัด (มหาชน) หรือ LANNA อยู่ที่ระดับ 21.70 บาท บวก 1.20 บาท หรือ 5.85% สูงสุดที่ระดับ 21.90 บาท ต่ำสุดที่ระดับ 21 บาท ด้วยมูลค่าการซื้อขาย 61.37 ล้านบาท
ขณะที่ราคาหุ้น บริษัท ไทย แคปปิตอล คอร์ปอเรชั่น จำกัด (มหาชน) หรือ TCC อยู่ที่ระดับ 0.95 บาท บวก 0.20 บาท หรือ 26.67% สูงสุดที่ระดับ 0.96 บาท ต่ำสุดที่ระดับ 0.91 บาท ด้วยมูลค่าการซื้อขาย 40.07 ล้านบาท
เช่นเดียวกับราคาหุ้น บริษัท เอเชีย กรีน เอนเนอจี จำกัด (มหาชน) หรือ AGE อยู่ที่ระดับ 3.10 บาท บว 0.14 บาท หรือ 4.73% สูงสุดที่ระดับ 3.16 บาท ต่ำสุดที่ระดับ 3.02 บาท ด้วยมูลค่าการซื้อขาย 33.24 ล้านบาท
ด้านบริษัทหลักทรัพย์ เอเชีย เวลท์ แนะนำ “เก็งกำไร” หุ้น BANPU ราคาเป้าหมาย 15 บาท โดยมองว่าระยะสั้นผลประกอบการยังคงได้รับปัจจัยบวกจากความต้องการใช้เชื้อเพลิงที่เพิ่มขึ้น
ส่วนนายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บริษัทหลักทรัพย์ เคทีบีเอสที กล่าวว่า จากกรณีราคาหุ้น TCC ปรับตัวขึ้นแรงน่าจะได้รับผลดีจากราคาถ่านหินในตลาดโลกที่ปรับตัวสูงขึ้นต่อเนื่อง โดยราคาถ่านหิน Newcastle ส่งมอบเดือนตุลาคม 2564 ปิดที่ 175 เหรียญสหรัฐต่อตัน เพิ่มขึ้น 1.95 เหรียญสหรัฐต่อตัน ซึ่งรายได้ส่วนใหญ่ของ TCC มาจากธุรกิจถ่านหิน
รวมถึงบริษัทหลักทรัพย์ จีเอ็มโอ-แซด คอม (ประเทศไทย) แนะนำ “ซื้อ” AGE ราคาเหมาะสม ณ สิ้นปี 2564 ที่ 4.20 บาท/หุ้น ประเมินว่าผลการดำเนินงานในช่วงครึ่งหลังของปี 2564 จะเห็นการเติบโตก้าวกระโดด เมื่อเทียบกับช่วงเดียวกันของปี 2563
โดยนายพนม ควรสถาพร ประธานกรรมการบริหาร AGE เปิดเผยว่า แนวโน้มราคาถ่านหินในช่วงที่เหลือของปี 2564 คาดจะทรงตัวไม่ต่ำกว่า 170 เหรียญสหรัฐต่อตัน โดยแนวโน้มผลประกอบการในไตรมาส 3/2564 คาดว่าจะดีกว่าไตรมาส 2/2564 ที่มีรายได้จากการดำเนินงาน 2,960 ล้านบาท โดยบริษัทยังคงเป้าหมายรายได้ปี 2564 ไว้ที่ 1.1 หมื่นล้านบาท เพิ่มขึ้นจากปีก่อนที่มีรายได้ 7,897 ล้านบาท และตั้งเป้ายอดขายถ่านหินปี 2564 อยู่ที่ 5 ล้านตัน เพิ่มขึ้นจากปีก่อนอยู่ที่ 3 ล้านตัน